Kaapse Forum wil Coca-Cola aanvat oor ‘diskriminasie teen bruin matrieks’Foto bloot ter illustrasie. (Foto: Maximilian Bruck/Unsplash) Die burgerregteorganisasie Kaapse Forum wil met die maatskappy Coca-Cola vergader oor sy beweerde diskriminasie teen bruin matrikulante. Kaapse Forum beweer dat Coca-Cola ŉ diskriminerende beleid volg oor die toekenning van beurse aan voornemende studente. Luidens die maatskappy se advertensie vir sy StudyBuddy-beursskema kan alle matrikulante, wat ingevolge die BBBEE-beleid as ŉ swart Suid-Afrikaner geklassifiseer word, vir ŉ beurs aansoek doen. Dit word wyd aanvaar dat ŉ swart Suid-Afrikaner ook bruin mense en Indiërs insluit. ŉ Verdere bepaling lui egter dat voorkeur slegs aan “black African” skoolverlaters gegee sal word. Heindrich Wyngaard, uitvoerende voorsitter van Kaapse Forum, sê as ŉ drukgroep vir die meerderheid bevolkingsgroep van die Wes-Kaap, is die kriteria vir die beurs diskriminerend teenoor die bruin gemeenskap – en minderheidsgroepe in die algemeen. “Onderwys is die een gebied waarop geen diskriminasie toegelaat behoort te word nie omdat elke skoolverlater en afgestudeerde, ongeag ras, toegerus moet word om ŉ bydrae tot die broodnodige groei van ons ekonomie te kan maak.” Die beurs betaal vir die gekose matrikulant se studie, verblyfkoste asook handboeke. Luidens die advertensie is die beurs in 2021 op die been gebring en dit het “reeds 55 verdienstelike jong mense gehelp om nagraads te studeer”. Die organisasie gaan nou ŉ vergadering met Coca-Cola belê en aandring dat beurse op ŉ regverdige wyse toegeken word en dat enigeen wat kwalifiseer daarvoor aansoek kan doen. “Coke is die een koeldrank wat deur álle gemeenskappe élke dag gekoop word. Dit alleen beteken dat die maatskappy nie enige skoolverlater by sy beurskema moet uitlaat nie,” sê Wyngaard. “Hulle behoort eerder ŉ samebindende rol in die sukkelende bouproses van ŉ samehorige Suid-Afrikaanse samelewing te vertolk.” Kaapse Forum het ŉ beroep op die publiek gedoen om kapsie te maak teen die optrede van Coca-Cola.